**СЛОВАЧКИ ЈЕЗИК И КЊИЖЕВНОСТ**

**SLOVENSKÝ JAZYK**

**Všeobecná kompetencia predmetu**

Žiak má vedomosti z oblasti slovenského jazyka a slovenskej a svetovej literatúry. Ovláda ústnu a písomnú komunikáciu: hovorí a píše v súlade s pravidlami slovenského jazyka, tvorí logický a štylisticky zosúladený hovorený prejav a písaný text, rozumie a kriticky premýšľa o tom, čo prečíta, má vyvinutú slovnú zásobu. Číta, prežíva a analyzuje literárne dielo; využíva čítanie, aby lepšie pochopil seba, iných a svet vôkol seba; prečítal najdôležitejšie literárne diela zo svojho národného a svetového kultúrneho dedičstva. Má zvyk a potrebu rozvíjať hovorenú a čitateľskú kultúru kvôli vlastnému zdokonaľovaniu, ale aj kvôli zachovaniu a obohacovaniu národnej kultúry.

**Základná úroveň**

Hovorí jasne a plynule, uplatňuje pritom pravidlá spisovného jazyka; má vypestovanú kultúru pozorne počúvať cudzí výklad. Tvorí jednoduchší hovorený prejav alebo písaný text, ktorý je logický, dobre štruktúrovaný a štylisticky zosúladený; ovláda základné písané žánre dôležité pre školenie a zapojenie sa do spoločenského života. Na rôzne účely číta jednoduchšie literárne a neumelecké texty, rozumie jednoduchšie literárne a neumelecké texty a kriticky uvažuje nad jednoduchým literárnym a neumeleckým textom.

Má základné vedomosti o jazyku vôbec; rozlišuje spisovný slovenský jazyk od nárečia a má potrebu učiť sa, chrániť a pestovať spisovný jazyk. Má základné vedomosti o hláskach, slovách a vetách slovenského jazyka a vie používať určité gramatické pravidlá v reči a v písme. Má rozvinutú slovnú zásobu v súlade so strednou úrovňou vzdelávania a slová používa v súlade so situáciou.

Pozná autorov diel z povinného školského programu a lokalizuje ich do kontextu tvorby a do literárnohistorického kontextu. Uvádza základné literárnohistorické charakteristiky jednotlivých literárnych období, smerov a skupín v rozvoji slovenskej a svetovej literatúry a dáva ich do súvisu s dielami a spisovateľmi z povinného čítania zo školského programu. Všíma si a príkladmi argumentuje základné poetické, jazykové, estetické a štruktúrne charakteristiky literárnych diel z povinnej školskej lektúry. Formuje si čitateľské zvyky a vedomosti a uvedomuje si význam čítania pre vlastný duchovný vývoj.

Má pozitívny vzťah ku podujatiam, ktoré prezentujú jazykové a kultúrne hodnoty svojho národa.

**Stredná úroveň**

Hovorí pred auditóriom o témach z oblasti jazyka, literatúry a kultúry; zostavuje zložitejší hovorený prejav alebo písaný text, presne vyjadruje svoje idey; na rozličné účely číta zložitejšie literárne a neumelecké texty a má formovaný čitateľský vkus prislúchajúci vzdelanému človekovi; rozumie a kriticky uvažuje nad zložitejším literárnym a neumeleckým textom.

Má široké spektrum vedomostí o jazyku vôbec a základné vedomosti o jazykoch sveta. Pozná základné charakteristiky nárečí slovenského jazyka a zaraďuje vývoj spisovného jazyka Slovákov do spoločenského, historického a kultúrneho kontextu. Má široké spektrum vedomostí o hláskach, slovách a vetách slovenského jazyka a vie tie vedomosti uplatniť pri vyjadrovaní a písaní. Má bohatú slovnú zásobu a jazyk chápe ako veľký počet možností, ktoré mu slúžia na to, aby sa správne a presne vyjadroval.

Analyzuje kľúčové prvky štruktúry literárneho textu ako i jeho tematické, ideové, poetické, štylistické, jazykové, kompozičné a žánrové vlastnosti. Pozná literárne termíny a adekvátne ich uplatňuje pri analýze literárnych diel, ktoré sú určené programom. Samostatne si všíma a analyzuje problémy v literárnom diele a vie argumentovať faktami svoju mienku na základe primárneho textu. Používa odporúčanú sekundárnu literatúru pri analýze literárnych diel určených programom.

Má pozitívny vzťah ku podujatiam, ktoré prezentujú jazykové a kultúrne hodnoty svojho národa a iných národov.

**Pokročilá úroveň**

Diskutuje o zložitých témach z jazyka, literatúry a kultúry, ktoré sú určené učivom; má vyvinuté hovorové schopnosti; píše odborný text na témy z jazyka a literatúry; kriticky sa hlbšie zamýšľa nad zložitejším literárnym a neumeleckým textom, zapája aj autorove štylistické postupy; buduje vedomie o sebe ako čitateľovi.

Má podrobnejšie vedomosti o jazyku vôbec, ako i o gramatike slovenského jazyka. Má základné vedomosti o slovníkoch a vie používať rôzne druhy slovníkov.

Kriticky číta, analyzuje a hodnotí zložitejšie literárne diela z povinného a voliteľného školského programu. Používa viacero metód, aspektov a komparatívnych prístupov v analýze literárneho textu. Svoj posudok o literárnom diele odôvodňuje argumentmi, pričom má stále na zreteli primárny text, ako i iné texty, analyzuje a porovnáva ich poetické, estetické, štruktúrne a lingvistické vlastnosti, vrátane i zložitejšie štylistické postupy. Rozširuje si čitateľské vedomosti a uplatňuje stratégie čítania, ktoré sú v súlade s typom literárneho diela a s čitateľskými cieľmi (zážitok, výskum, tvorba).

Má pozitívny vzťah ku podujatiam, ktoré prezentujú jazykové a kultúrne hodnoty svojho národa a iných národov a aktívne berie účasť v nich.

**Špecifická predmetová kompetencia: JAZYK**

**Základná úroveň**

Má základné vedomosti o tom, čo je jazyk všeobecne a ktoré má funkcie; uctieva si svoj jazyk a uctieva si aj jazyky iných národov. Pozná základné charakteristiky nárečí slovenského jazyka a má vedomosti o nárečovom podklade spisovného jazyka; má základné vedomosti o rozvoji spisovného jazyka, písma a pravopisu Slovákov. Má základné vedomosti o hláskach slovenského jazyka; pozná slovné druhy, uplatňuje normu spisovného jazyka pri jednotlivých tvaroch slov a pri tvorení slov; správne tvorí vetu a vie analyzovať vety utvorené podľa základných typov. Má základné vedomosti o význame slov; pozná najdôležitejšie slovníky slovenského jazyka a vie ich používať. Vie prezentovať vlastné názory, vyjadruje sa jasne a plynule, uplatňuje pravidlá spisovného jazyka a pravidlá zdvorilosti; má vypestovanú kultúru pozorne počúvať cudzí výklad. Ovláda písanie jednoduchých foriem a základných žánrov (list, biografia, prosba, sťažnosť, žiadosť, prezentácia a pod.), uplatňuje základné pravidlá spisovného jazyka. Na konci stredoškolského vzdelávania vie napísať maturitnú prácu a uplatniť pravidlá pri písaní odbornej práce. Vie preložiť kratší odborný text zo slovenčiny do srbčiny alebo opačne a pritom uplatňuje normu slovenského spisovného jazyka.

**Stredná úroveň**

Má široké spektrum vedomostí o jazyku vôbec a základné vedomosti o jazykoch sveta, ich vzájomnom vzťahu a typoch. Pozná základné charakteristiky nárečí slovenského jazyka a základné pravidlá výslovnosti. Má široké spektrum vedomostí o hláskach slovenského jazyka; pozná pravidlá spisovnej výslovnosti, pravidlo o rytmickom krátení; má široké spektrum vedomostí o slovných druhoch, ich tvaroch a spôsoboch tvorenia; pozná typy viet a analyzuje vety utvorené podľa rozličných typov. Má bohatú slovnú zásobu a vie používať zodpovedajúce vhodné slová v súlade s príležitosťou; je zameraný na obohacovanie vlastnej slovnej zásoby. Zreteľne číta a stará sa o svoj vlastný prejav. Zostavuje zložitejšie písané texty na rôzne témy a uplatňuje normu spisovného jazyka. Používa odbornú literatúru a vie napísať správu a referát. Vie preložiť odborný text zo slovenčiny do srbčiny alebo opačne a pritom uplatňuje normu slovenského spisovného jazyka.

**Pokročilá úroveň**

Má rozsiahlejšie vedomosti o jazyku všeobecne a rozsiahlejšie vedomosti z gramatiky slovenského jazyka (zložení slov, význame pádov a slovesných tvarov, štruktúry vety); vie používať rôzne druhy slovníkov. Hovorí na zvolené témy ako skúsený rečník; pozorne počúva a hodnotí verbálne a neverbálne reakcie svojho spolubesedníka a jemu prispôsobuje svoj prejav. Vie napísať esej, odborný text a novinový článok a dôsledne uplatňuje normu spisovného jazyka. Vie preložiť jednoduchý literárny a neumelecký text zo slovenčiny do srbčiny alebo opačne a pritom uplatňuje normu slovenského spisovného jazyka.

**Špecifická predmetová kompetencia: LITERATÚRA**

**Základná úroveň**

Pravidelne číta literárne diela z povinného školského programu, pozná významných predstaviteľov a diela svetovej a slovenskej literatúry. Stručne podáva vlastnú mienku a hovorí o svojich pocitoch z prečítaného literárneho diela alebo z iného umeleckého diela. Všíma si a uvádza základné poetické, estetické a štrukturálne vlastnosti literárneho a neumeleckého textu vhodného na preberanie učiva z jazyka a literatúry; dokáže ich vymenovať a ilustrovať. Porozumie umeleckému a neumeleckému textu: pozná ich ciele, vyčleňuje hlavné idey v texte; sleduje rozvoj určitej idey v texte; uvádza príklady z textu a cituje časť/časti, aby rozanalyzoval text, alebo podporil vlastnú argumentáciu; rezimuje a parafrázuje časti textu a text vcelku. Vyčlenené problémy analyzuje v základných významových konotáciách. Základné literárne termíny funkčne spája s príkladmi z literárneho textu. Rozumie, prečo je čítanie dôležité pre formovanie a zveľaďovanie vlastnej osobnosti, obohacovanie slovnej zásoby. Rozvíja vlastné čitateľské kompetencie. Chápe význam literatúry pre formovanie jazykovej, literárnej, kultúrnej a národnej identity. Chápe význam zachovávania svojho literárneho dedičstva a literárnej kultúry.

**Stredná úroveň**

 Analyzuje literárne diela z povinného školského programu a má základné poznatky o literárnohistorickom a poetickom kontexte, ktorý dané diela určuje. Samostatne si všíma a analyzuje významové a štýlové aspekty literárneho diela a vie argumentovať vlastné stanoviská na základe primárneho textu. Chápe a opisuje funkciu jazyka v procese tvorby. Pri analýze literárneho diela používa adekvátne metódy a stanoviská zosúladené s metodológiou literárnej vedy. Pozná literárnovedné, estetické a jazykovedné skutočnosti a prihliada na ne pri spracovaní jednotlivých diel, literárnych období a smerov v rozvoji slovenskej a svetovej literatúry. Bádateľským a kreatívnym spôsobom nadobúda vedomosti a čitateľské zručnosti, ktoré sú vo funkcii výskumu rozličných literárnych diel a žánrov a rozvoja literárnej, jazykovej, kultúrnej a národnej identity. Má vybudované čitateľské návyky a čitateľský vkus primeraný kultúrnemu a vzdelanému človekovi. Uplatňuje zložité čitateľské stratégie. Mení tie analytické prístupy, ktoré hodnotí ako neúčelové. Skúma, akým spôsobom určité štrukturálne, jazykové, štýlové a významové vlastnosti textu vplývajú na jeho porozumenie.

**Pokročilá úroveň**

Analyzuje poetické, estetické a štrukturálne charakteristiky literárneho textu. Spoľahlivo zaraďuje literárny text do literárnoteoretického a literárnohistorického kontextu. Uplatňuje zodpovedajúce postupy a terminológiu pri analýze, ktoré prináležia literárnemu dielu. Používa viacero metód a hľadísk a komparatívny prístup s cieľom prehĺbiť vlastné porozumenie a kritický názor o literárnom diele. Samostatne si všíma a analyzuje problémy v literárnom diele a svoje stanoviská vie argumentovať na základe primárneho textu a literárno-filologického kontextu. Kriticky spája primárny text so samostatne zvolenou sekundárnou literatúrou. Samostatne si volí diela na čítanie na základe určeného kritéria, dáva návrhy na čítanie a vysvetľuje ich. Pozná a uplatňuje spôsoby/stratégie čítania, ktoré prináležia typom textu (umeleckým a neumeleckým) a žánrom. Porozumie významu čítania vo vlastnom rozvoji, ako i v rozvoji spoločnosti. Má vyvinuté kritické povedomie o vlastných čitateľských schopnostiach.

*Všeobecné štandardy výsledkov – vzdelávacie štandardy na konci všeobecného stredného vzdelávania pre predmet Slovenský jazyk a literatúra obsahujú výsledky pre oblasti: Jazyk, Literatúra a Jazyková kultúra. V rámci každej oblasti sú opísané požiadavky na troch úrovniach.*

Nasledujúce výroky opisujú, čo žiak vie a je schopný na **základnej** **úrovni** v každej oblasti.

**1. Oblasť JAZYK**

2SJK.1.1.1. Má základné vedomosti o jazyku všeobecne (čo je jazyk, ktoré sú jeho funkcie); uctieva si svoj jazyk a uctieva si aj jazyky iných národov; rozozná stereotypné postoje voči jazyku. Pozná pojem textu; rozlišuje časti textu (úvod, hlavná časť, záver); pozná druhy textov (tvary diskurzu); má základné vedomosti zo sociolingvistiky: rozlišuje pojmy jednojazykový a viacjazykový (a pozná zodpovedajúcu jazykovú situáciu v Srbsku); chápe pojem jazyková variabilita a pozná základné variability.

2SJK.1.1.2. Rozlišuje spisovný jazyk od nárečia; pozná základné charakteristiky nárečí slovenského jazyka; má správny postoj k svojmu nárečiu a iným nárečiam slovenského jazyka (uctieva si svoje nárečie a iné nárečia slovenského jazyka) a zachováva si svoje nárečie; snaží sa naučiť, chrániť a pestovať spisovný jazyk; pozná najdôležitejšie gramatiky a normatívne príručky a vie ich používať; pozná základné údaje o mieste slovenského jazyka v rámci iných indoeurópskych a slovanských jazykov; má základné poznatky o vývine slovenského spisovného jazyka, písma a pravopisu Slovákov.

2SJK.1.1.3. Rozlišuje správnu výslovnosť hlások od nesprávnej výslovnosti hlások; pozná základné podelenie hlások; má základné vedomosti o slabike a uplatňuje ich pri rozdeľovaní slov na konci riadka; pozná základné pravidlá prízvuku a všíma si eventuálne rozdiely medzi svojím a spisovným prízvukom.

2SJK.1.1.4. Pozná ohybné a neohybné slovné druhy; uplatňuje spisovnú normu pri jednotlivých tvaroch slov vo frekventovaných príkladoch (vrátane aj hláskoslovné zmeny v súvislosti s tvarmi slov); vyčleňuje časti slova v súvislosti s tvarmi slov (slovotvorný základ a slovotvorná prípona) na jednoduchých príkladoch; vyčleňuje časti slova v súvislosti s tvorením slov (prefix, koreň, sufix) na jednoduchých príkladoch; pozná základné spôsoby tvorenia slov; uplatňuje spisovnú normu pri tvorení slov (vrátane aj hláskoslovné zmeny, ktoré nastávajú pri tvorení slov); uplatňuje existujúce modely pri tvorení nových slov.

2SJK.1.1.5. Správne tvorí vetu; rozoznáva syntaktické jednotky; rozlišuje aktívne a pasívne vety; vie analyzovať jednoduché vety utvorené podľa základných typov a zložené vety rozvité príslovkovým určením.

2SJK.1.1.6. Má slovnú zásobu, ktorá je v súlade so stredoškolskou úrovňou vzdelania; robí rozdiel medzi formálnym a neformálnym vyjadrovaním a používa ho v súlade so situáciou; má základné vedomosti o význame slov; pozná základné lexikálne vzťahy (synonymá, antonymá, homonymá); pozná metaforu ako lexikálny mechanizmus; používa slová cudzieho pôvodu, ale ich neprijíma nekriticky a automaticky; pozná pojmy termín a frazeologizmus; pozná najdôležitejšie slovníky slovenského jazyka a vie ich používať.

**2. Oblasť LITERATÚRA**

2SЈK.1.2.1. Pozná autorov diel z povinného školského programu a dokáže ich zaradiť do kontextu tvorivého opusu a literárnohistorického kontextu.

2SЈK.1.2.2. Pozná literárnoteoretickú terminológiu a funkčne ju spája s príkladmi z literárnych[[1]](#footnote-1) a neumeleckých[[2]](#footnote-2) textov určených programom.

2SЈK.1.2.3. Pri analýze literárno-umeleckých a literárnovedných diel rozlišuje metódy vnútorného a vonkajšieho prístupu.

2SЈK.1.2.4. Všíma si a príkladmi argumentuje základné poetické, jazykové, estetické a štrukturálne charakteristiky literárnych diel z povinnej školskej lektúry.

2SЈK.1.2.5. Všíma si základné charakteristiky literatúry ako diskurzu a rozlišuje ho vo vzťahu k ostatným spoločenským diskurzom.

2SЈK.1.2.6. Uvádza základné literárnohistorické a poetické vlastnosti štýlových epoch, smerov a formácií v rozvoji slovenskej a svetovej literatúry a dáva ich do súvisu s dielami a spisovateľmi z povinnej lektúry školského programu.

2SЈK.1.2.7. Analyzuje zvýraznené problémy v literárnom diele a vie ich argumentovať základným textom.

2SЈK.1.2.8. Používa odporúčanú sekundárnu literatúru (literárnohistorickú, kritickú, teoretickú) a dáva do súvisu s literárnymi textami určenými programom.

2SЈK.1.2.9. Na základe diel slovenskej a svetovej literatúry formuje čitateľské zvyky a poznatky; chápe význam čítania pri analyzovaní literárneho diela a pri formovaní jazykovej, literárnej, kultúrnej a národnostnej identity.

**3. Oblasť JAZYKOVÁ KULTÚRA**

2SJK.1.3.1. Hovorí zreteľne, pritom uctieva ortoepické pravidlá spisovného jazyka; uplatňuje kodifikovaný prízvuk alebo porovnáva svoj prízvuk so spisovným a snaží sa ho s ním zladiť; plynule a zrozumiteľne číta nahlas literárne a neumelecké texty; výrazne číta a hovorí jednoduchšie literárno-umelecké texty; vo verejných situáciách hovorí o jednoduchých témach z oblasti jazyka, literatúry a kultúry, pritom používa korektné jazykové výrazy (t. j. hovorí plynule, bez zajakávania, nepoužíva floskuly a klišé, veľkých prestávok a falošných začiatkov, formuluje vetu dopredu) a zodpovedajúcou základnou terminológiou vedy o jazyku a vedy o literatúre, prispôsobuje sa príležitostiam, situácii, spolubesedníkovi a téme verbálne a neverbálne jazykové prostriedky (držanie, mimiku, gestikuláciu); rozpráva pri prezentácii; má vypestovanú kultúru počúvať cudzí výklad; je vstave pozorne a s pochopením počúvať výklad stredne zložitý (napr. prednášku) s témou z jazyka, literatúry a kultúry; počas počúvania nejakého výkladu vie si robiť záznamy.

2SJK.1.3.2. Keď hovorí a píše o nejakej téme (z jazyka, literatúry alebo voľná téma), jasne tvorí výrok a dáva do súvisu jeho časti na zodpovedajúci spôsob; rozlišuje dôležité od nedôležitého a neodbočuje od základnej témy; zostavuje jednoduchší hovorený prejav alebo písaný text pričom používa opis, rozprávanie alebo výklad (expozíciu); vie skrátka opísať svoje pocity a precítenie literárneho alebo iného umeleckého diela; koncízne reprodukuje jednoduchší literárno-umelecký text a vyčleňuje jeho dôležité alebo zaujímavé časti; resumuje jednoduchší literárny a neumelecký text.

2SJK.1.3.3. V debate alebo výmene názorov na témy z literatúry, jazyka a kultúry vie v krátkych črtách prezentovať a vysvetliť ideu alebo postoj, ktorý zastáva, hovorí odmerane, opiera sa o argumenty, vie vypočuť cudziu mienku a zohľadňuje názor iného počas svojho argumentovania; píše jednoduchší argumentovaný text na témy z literatúry, jazyka a kultúry.

2SЈK.1.3.4. Uplatňuje základné pravopisné pravidlá vo frekventovaných príkladoch a vie používať Pravidlá slovenského pravopisu; pri písaní vyčleňuje časti textu, uvádza názvy a podnázvy, vie citovať a parafrázovať; zostavuje maturitnú prácu a pritom dodržiava pravidlá vypracovania odbornej práce (používa poznámky pod čiarou a zostavuje obsah a bibliografiu); zostavuje list – osobný a oficiálny, životopis (CV), prosbu, sťažnosť, žiadosť, oznam; vie vyplniť rozličné tlačivá a formuláre.

2SJK.1.3.5. Má schopnosť a zvyk, aby na rozličné účely (informovanie, učenie, osobný vývoj, estetický zážitok, zábava...) čítal stredne zložité texty (literárno-umelecké texty, odborné a vedecko-populárne texty z oblasti vedy o jazyku a literatúre, texty z médií[[3]](#footnote-3)); uplatňuje navrhnuté stratégie čítania.

2SJK.1.3.6. Rozumie stredne zložité literárne a neumelecké texty: rozpoznáva ich účel, vie nájsť explicitné a implicitné informácie, vyčleňuje hlavné idey v texte; sleduje vývoj určitej idey v texte; porovnáva základné informácie a idey z dvoch a viac textov; vie preložiť kratší odborný text zo slovenčiny do srbčiny alebo opačne a pritom uplatňuje normu slovenského spisovného jazyka.

2SJK.1.3.7. Kriticky posudzuje stredne zložitý literárny a neumelecký text: rozlišuje objektívny/dôveryhodný fakt od autorovej interpretácie; hodnotí (a to vysvetľuje), či autor neumeleckého textu uviedol všetky potrebné informácie a či poskytuje dostatočné a dôveryhodné dôkazy o tom, čo tvrdí; hodnotí, či je autor textu neutrálny alebo angažovaný, čiže predpojatý, a vysvetľuje svoje hodnotenie; rozlišuje prejav nenávisti, diskriminácie, byrokratický jazyk a má vypestovaný negatívny postoj voči nim; vie v jednoduchých príkladoch ponúknuť alternatívu byrokratickému jazyku.

2SJK.1.3.8. Vie určiť štruktúru, rozličné elementy, štylistické vlastnosti (expresivitu, obraznosť, metaforickosť) literárneho a neumeleckého textu; pozná konotatívny význam slova v danom kontexte a rozumie účel konotatívneho významu v literárnom a neumeleckom texte; určuje význam neznámych slov na základe kontextu a modelu tvorenia; chápe význam čítania kvôli obohacovaniu lexikálnej zásoby.

Nasledujúce výroky opisujú, čo žiak vie a je schopný na **strednej úrovni** v každej oblasti.

**1. Oblasť JAZYK**

2SJK.2.1.1. Má široké spektrum vedomostí o jazyku všeobecne (ktoré sú dôležité vlastnosti jazyka); pozná jednotky a javy, ktoré patria do rôznych jazykových úrovní/subsystémov; má základné vedomosti o písme všeobecne; má základné vedomosti z pravopisu všeobecne (etymologicko-fonologický pravopis, gramaticko-logická interpunkcia; graféma – hláska); má základné vedomosti o jazykoch sveta (jazyková príbuznosť, typológia jazykov, jazykové univerzálie). Pozná základné princípy dialógu; pozná termín rečový akt; pozná pojem deixie. Pozná vlastnosti variantov slovenského jazyka, ktoré sú výsledok média a tých, ktoré sú podmienené sociálne a funkčne.

 2SJK.2.1.2. Pozná základné charakteristiky nárečí slovenského jazyka. Zaraďuje vývoj spisovného jazyka Slovákov do spoločenského, historického a kultúrneho kontextu.

2SJK.2.1.3. Pozná rečové ústroje a spôsob ako sa hlásky tvoria; vie deliť hlásky podľa rozličných kritérií; chápe pojem fonémy; pozná prízvuk a dĺžku a správne číta slová; pozná hláskoslovné fonologické zmeny (spodobovanie spoluhlások, striedanie hlások – striedanie spoluhlások, striedanie samohlások, pohyblivé a vkladné samohlásky).

2SJK.2.1.4. Má široké spektrum vedomostí o slovných druhoch; vie určiť tvar ohybného slova a použiť slovo v požadovanom tvare; pozná pojem morfémy; určuje morfémy v jednoduchých slovách a pomenúva morfémy; pozná základné spôsoby tvorenia slov; uplatňuje normu v súvislosti s tvarmi slov v menej frekventovaných prípadoch.

2SJK.2.1.5. Vie používať všetky syntaktické možnosti slovenského jazyka; rozlišuje jednočlenné a dvojčlenné vety; analyzuje vety utvorené podľa rozličných modelov; má široké spektrum vedomostí o vetných skladoch; pozná základné druhy podraďovacieho súvetia (typické príklady); pozná základy o porovnávacích vzťahoch, zhode a negácii; rozlišuje druhy priraďovacieho súvetia; vie pochopiť pojem elipsy; má základné vedomosti o používaní pádov a slovesných tvarov.

2SJK.2.1.6. Má bohatú a diferencovanú slovnú zásobu (vrátane intelektuálnej a internacionálnej lexiky a pozná najfrekventovanejšie internacionálne prefixy a sufixy). Tento fond používa v súlade so situáciou; pozná jazyk ako množstvo možností, ktoré slúžia na vyjadrenie individuálnej skúsenosti s cieľom zveľadiť vlastnú slovnú zásobu; pozná hypernymiu/hyponymiu, paronymiu; rozlišuje lexikálne vrstvy; pozná metonymiu ako lexikálny mechanizmus.

**2. Oblasť LITERATÚRA**

2SЈK.2.2.1. Interpretuje literárny text s nahliadnutím do jeho integračných činiteľov (zážitkový kontext, tematicko-motivačný segment, kompozícia, postavy, naratívne formy, ideový segment, jazykovo-štýlové aspekty...).

2SЈK.2.2.2. Pozná literárnoteoretickú terminológiu a literárnoteoretické poznatky adekvátne uplatňuje pri analýze literárnych diel určených programom.

2SЈK.2.2.3. Rozlišuje metódy vnútorného a vonkajšieho prístupu pri interpretácii literárno-umeleckého a literárnovedného diela a adekvátne ich uplatňuje pri porozumení a analýze týchto druhov diel.

2SЈK.2.2.4. Všíma si a vysvetľuje poetické, jazykové, estetické a štrukturálne vlastnosti literárno-umeleckých a literárnovedných diel v rámci školskej lektúry; hodnotí, či je zložitý literárnovedný text (autobiografia, biografia, memoáre, denník, list, cestopis...) dobre štruktúrovaný a koherentný, či sú idey vystihnuté jasne a precízne; všíma si štýlové postupy v literárno-umeleckom a literárnovednom texte; hodnotí do akej miery určité charakteristiky textu vplývajú na jeho porozumenie a prispievajú analýze významu textu.

2SЈK.2.2.5. Vysvetľuje základné prvky literatúry ako diskurzu vo vzťahu k ďalším spoločenským diskurzom (napr. prítomnosť/neprítomnosť rozprávača, naratívny fókus, status dejinného a fiktívneho atď.).

2SЈK.2.2.6. Pri analýze literárno-umeleckých a literárnovedných diel zo školského programu uplatňuje vedomosti o základných literárnohistorických a poetických vlastnostiach štýlových epoch, smerov a formácií v rozvoji slovenskej a svetovej literatúry.

2SЈK.2.2.7. Samostatne si všíma a analyzuje problémy v literárnom diele a vie argumentovať svoje stanoviská základným textom.

2SЈK.2.2.8. Aktívne používa odporúčanú a širšiu, sekundárnu literatúru (literárnohistorickú, kritickú, teoretickú) pri analýze literárno-umeleckých a literárnovedných diel určených programom.

2SЈK.2.2.9. Na základe diel slovenskej a svetovej literatúry rozvíja čitateľské zručnosti, schopnosti a poznatky významné pre analýzu a hodnotenie rozličných literárno-umeleckých a literárnovedných diel a pre formovanie jazykovej, literárnej, kultúrnej a národnostnej identity; má vybudovaný čitateľský vkus kultúrneho a vzdelaného človeka.

**3. Oblasť JAZYKOVÁ KULTÚRA**

2SJK.2.3.1. Hovorí vo verejných situáciách, verejne a pred väčším auditóriom o témach z oblasti jazyka, literatúry a kultúry, pritom používa spisovný jazyk a zodpovedajúcu terminológiu; zúčastňuje sa verejných rozhovorov s viacerými účastníkmi; hodnotí poslucháča čiže auditórium a prispôsobuje svoj prejav podľa jeho potrieb a možností; má potrebu a zvyk rozvíjať vlastnú kultúru vyjadrovania; pozorne a s porozumením počúva náročnejšie výklady (napr. prednášku) na tému z jazyka, literatúry a kultúry; počúva kriticky, pritom zvažuje hovoriaceho argumentáciu a objektivitu.

2SJK.2.3.2. Zostavuje zložitejší hovorený prejav alebo písaný text (z jazyka, literatúry alebo voľná téma) používa opis, rozprávanie alebo výklad (expozíciu); v hovorenej alebo písanej debate presne vyjadruje svoje idey a vysvetľuje svoj postoj; snaží sa hovoriť a písať zaujímavo, robí priliehavé digresie a vyberá zaujímavé detaily a zodpovedajúce príklady; všíma si pointu a vyjadruje ju na priliehavý spôsob; precízne vyjadruje svoje skúsenosti a dojmy v súvislosti s literárnym dielom alebo iným umeleckým dielom; koncízne reprodukuje zložitejší literárny text a resumuje zložitejší literárny a neumelecký text na témy, ktoré priamo súvisia s učivom; píše správu a referát; uplatňuje pravopisnú normu v prípadoch určených programom; vie preložiť odborný text zo slovenčiny do srbčiny alebo opačne a pritom uplatňuje normu slovenského spisovného jazyka.

2SЈK.2.3.3. Má schopnosť a zvyk, aby na rozličné účely (informovanie, učenie, osobný vývoj, estetický zážitok, zábava...) čítal zložitejšie texty (literárno-umelecké texty, odborné a vedecko-populárne texty z oblasti vedy o jazyku a literatúre, texty z médií); má formovaný čitateľský vkus charakteristický pre kultúrneho a vzdelaného človeka; uplatňuje zložitejšie stratégie čítania; vyberá stratégiu čítania, ktorá zodpovedá účelu čítania.

2SЈK.2.3.4. Rozumie zložitejšie literárne a neumelecké texty: pozná jeho účel; vyhľadáva explicitné a implicitné informácie; vyčleňuje informácie podľa určeného kritéria; vyčleňuje hlavné idey; sleduje rozvoj určitej idey; porovnáva informácie a idey z dvoch alebo viacerých textov, aby porozumel zodpovedajúcemu významovému alebo štylistickému aspektu podľa určeného kritéria; analyzuje a interpretuje tie systémy motivácie, ktoré sa v literárnom diele javia pri tvarovaní (charakterizácii) postáv a budovaní udalostí (kvôli lepšiemu a úplnejšiemu chápaniu významu literárneho diela); analyzuje (na úrovni porozumenia) texty, pričom sa opiera o iný text/texty.

2SJK.2.3.5. Kriticky uvažuje nad zložitejším literárnym a neumeleckým textom: oddeľuje objektívny fakt od autorovej interpretácie; zvažuje, či autor textu zaujal neutrálny postoj alebo angažovaný čiže predpojatý a vysvetľuje svoje hodnotenie; odlišuje explicitné a implicitné autorove postoje; argumentovane hodnotí, či autor zložitejšieho expozičného alebo argumentovaného textu vhodného na spracovanie učiva z jazyka a literatúry vyjadruje všetky potrebné informácie a či podáva dostatočné a dôveryhodné dôkazy pre to, čo tvrdí.

2SJK.2.3.6. Posudzuje, či je zložitejší neumelecký text vhodný na spracovanie učiva z jazyka a literatúry dobre štruktúrovaný a koherentný, či sú všetky idey vyjadrené jasne a presne; všíma si štylistické postupy v týchto textoch; zvažuje do akej miery určité vlastnosti textu vplývajú na jeho porozumenie.

Nasledujúce výroky opisujú, čo žiak vie a je schopný na **pokročilej úrovni** v každej oblasti.

**1.Oblasť JAZYK**

2SJK.3.1.1. Rozumie, že existuje úzka spätosť medzi jazykom a myslením; chápe pojem kategorizácie; pozná konverzačné maximum (kvality, kvantity, relevantnosti a spôsobu); chápe pojem informačnej aktualizácie vety a vie, ako to dosiahnuť; rozumie pojem textovej kohézie.

2SJK.3.1.2. Pri delení slov na slabiky prihliada na pravidlá; vie určiť nositeľa slabiky na príkladoch.

2SJK.3.1.3. Má široké spektrum vedomostí z morfológie a z tvorenia slov v slovenskom jazyku (člení slová na morfémy a v zložitejších príkladoch vie pomenovať morfémy).

2SJK.3.1.4. Má široké spektrum vedomostí o používaní pádov a slovesných tvarov; vie analyzovať zložitejšie vety utvorené podľa rozličných modelov; pozná druhy jednoduchých viet; pozná rôzne riešenia v súvislosti s kongruenciou.

2SJK.3.1.5. Má základné vedomosti o slovníkoch a vie používať rôzne druhy slovníkov.

**2. Oblasť LITERATÚRA**

2SЈK.3.2.1. Číta, prežíva a samostatne vysvetľuje literárno-umelecké a literárnovedné diela z povinného školského programu, ako i dodatkové (voliteľné) a fakultatívne literárno-umelecké a literárnovedné texty; počas interpretácie spoľahlivo používa získané vedomosti o literárnom opuse autora a literárnohistorickom kontexte.

2SЈK.3.2.2. Ovláda literárnoteoretickú terminológiu a teoretické poznatky adekvátne uplatňuje pri vysvetľovaní literárno-umeleckých a literárnovedných diel stanovených školským programom ako i ďalších diel rovnakého druhu žánrovo rozličných, mimo školského programu.

2SЈK.3.2.3. V procese analýzy literárno-umeleckého a literárnovedného diela volí, uplatňuje a kombinuje adekvátne metódy vnútorného a vonkajšieho prístupu.

2SЈK.3.2.4. Všíma si a vysvetľuje poetické, jazykové, estetické a štrukturálne charakteristiky literárno-umeleckých a literárnovedných textov v rámci školskej lektúry a mimo školského programu; hodnotí a prirovnáva štýlotvorné postupy v uvedených druhoch textov.

2SЈK.3.2.5. Chápe základné prvky literatúry ako diskurzu (porovnáva napr. prítomnosť/neprítomnosť rozpávača, naratívny fókus, status dejinného a fiktívneho a pod.) vo vzťahu k ďalším spoločenským diskurzom a tie poznatky používa pri analýze literárnych diel.

2SЈK.3.2.6. Pri analýze a hodnotení literárno-umeleckých a literárnovedných diel uplatňuje a porovnáva literárnohistorické a poetické charakteristiky štýlových epoch, smerov a formácií v rozvoji slovenskej a svetovej literatúry.

2SЈK.3.2.7. Samostatne si všíma a analyzuje problémy a idey v literárnom diele a dokáže vlastné postoje argumentovať na základe primárneho textu a literárno-filologického kontextu.

2SЈK.3.2.8. Pri analýze literárneho diela kriticky používa odporúčanú a samostatne zvolenú sekundárnu literatúru (literárnohistorickú, kritickú, teoretickú).

 2SЈK.3.2.9. Na základe diel slovenskej a svetovej literatúry (v rámci povinného a vlastného výberu) a sekundárnej literatúry zveľaďuje čitateľské kompetencie, uplatňuje čitateľské stratégie, ktoré sú v súlade s typom literárneho diela a s čitateľskými cieľmi (vlastná mienka, výskum, tvorba); rozvíja jazykovú, literárnu, kultúrnu a národnostnú identitu.

**3. Oblasť JAZYKOVÁ KULTÚRA**

2SJK.3.3.1. Diskutuje o zložitých témach z jazyka, literatúry a kultúry; diskutuje o zmysle a hodnotách literárnych textov a o účele a hodnotách neumeleckých textov a pritom používa odbornú terminológiu.

2SЈK.3.3.2. Rozpráva (vo verejných situáciách, verejne a pred väčším auditóriom) a píše o témach z oblasti jazyka, literatúry a kultúry; má vyvinuté rečnícke (rétorické) schopnosti; počíta na rozličné postoje auditória a v súlade s tým spochybňuje jednotlivé obsahy; vie odlíšiť a analyzovať verbálnu a neverbálnu reakciu spolubesedníka, vlastne auditória a tomu prispôsobuje aj svoj prejav; pritom počúva hovoriaceho, hodnotí obsah a formu jeho prejavu a spôsobu rozprávania.

2SJK.3.3.3. Kompozične a logicky zosúladene píše odborný text na témy z literatúry a jazyka, ako i novinový článok; vie preložiť jednoduchý literárny a neumelecký text zo slovenčiny do srbčiny alebo opačne a pritom uplatňuje normu slovenského spisovného jazyka.

2SJK.3.3.4. Organizuje, triedi, zovšeobecňuje a na podobný spôsob spracúva informácie z literárnych a neumeleckých textov na základe zadaných úloh a/alebo samostatne určeného kritéria.

2SJK.3.3.5. Hlbšie kriticky uvažuje nad zložitejším textom: hodnotí, do akej miery zložitejší expozičný text úspešne prenáša informácie publiku, ktorému je predurčený, pritom si všíma, ktoré informácie chýbajú; oddeľuje dôkazový materiál, na ktorom autor argumentovaného textu založil svoje postoje a určuje prostriedky, ktorými ich vyjadruje; všíma si autorove chyby pri uzavieraní a pod.

2SJK.3.3.6. Hodnotí štylistické postupy v literárnom a neumeleckom texte; porovnáva štylistické postupy v dvoch zložitejších textoch (alebo aj viacerých); analyzuje ich úlohu v spĺňaní estetických a významových charakteristík uvedených druhov textov.

2SJK.3.3.7. Buduje vedomie o sebe ako o čitateľovi – rozvíja čitateľskú autoreflexiu (chápe úlohu čítania vo vlastnom vývoji; má rozvité kritické vedomie o svojich čitateľských schopnostiach...).

1. Literárne texty zahŕňajú literárno-umelecké a literárnovedné texty. [↑](#footnote-ref-1)
2. Pod neumeleckými textami chápeme jazykovedné texty a literárnovedné texty, vedecko-populárne texty z týchto oblastí a, podľa potreby, texty z médií a ďalších prameňov priliehavých pre spracovanie učiva z predmetu Slovenský jazyk a literatúra. [↑](#footnote-ref-2)
3. Texty, ktoré sú vhodné na spracovanie učiva z jazyka a literatúry. [↑](#footnote-ref-3)